《郑漕生辰二首 其一》
宋代·陈渊

至公无辙迹，万变归诸正。谁云学则然，要在成以性。

我公钟间气，异禀刚且劲。一毫不容私，心境自澄映。

超然是非表，烛物眼常净。还将溟渤量，一了百川竞。

由来仁者寿，兹理天所命。欲知椿龄永，视此宽平政。

桂花弄小春，晚香适再盛。年年几望月，影泛杯中圣。

尚书心如水，远裔有馀庆。何以继清风，家声南北郑。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。